钦定古今图书集成/明伦汇编/家范典/第084卷 > 《答嘉书》徐淑
## 钦定古今图书集成/明伦汇编/家范典/第084卷 > 《答嘉书》徐淑

知屈珪璋，应奉岁使，策名王府，观国之光，虽失高素
皓然之业，亦是仲尼执鞭之操也。自初承问，心愿东
还，迫疾未宜，抱叹而已。日月已尽，行有伴例，想严装
已办，发迈在近，谁谓宋远，企予望之，室迩人遐，我劳
如何？深谷逶迤，而君是涉，高山岩岩，而君是越，斯亦
难矣。长路悠悠，而君是践，冰霜惨烈，而君是履，身非
形影，何得动而辄俱？体非比目，何得同而不离？于是
咏《萱草》之喻，以消两家之思；割今日之恨，以待将来
之欢。君适乐土，优游京邑，观王都之壮丽，察天下之
珍妙，得毋目玩意移，往而不能出耶？